Vrou se liggaam verwerp nuwe gesig | Netwerk24
06 Mei 2016 12:08
Charla Nash nadat sy die operasie ondergaan het. Foto: AP
Charla Nash, wat 'n gesigoorplanting gehad het nadat sy deur 'n sjimpansee aangeval is, se liggaam verwerp die oorgeplante weefsel.
Nash, van die Amerikaanse deelstaat Connecticut het vyf jaar gelede haar neus, lippe, ooglede en hande verloor nadat haar werkgewer se sjimpansee, wat omtrent 90 kg weeg, haar aangeval het. Dokters moes ook haar oë verwyder omdat sy 'n siekte by die sjimpansee opgedoen het.
'n Nuwe gesig is vir haar gemaak van die weefsel van 'n dooie vrou. Sy moes ook 'n dubbele handoorplanting kry, maar haar liggaam het dié weefsel ook verwerp.
Nash is terug in 'n hospitaal in Boston nadat dokters besef het dat haar liggaam die weefsel aan haar gesig verwerp.
Dr. Bohdan Pomahac, direkteur van plastiese chirurgie by die Brigham and Women's Hospital, het Woensdag aangekondig dat Nash se liggaam die weefsel verwerp.
Dit is wel net 'n matige verwerping so die oorplanting is nie nou in gevaar nie.
Nash het eksperimentele behandeling ontvang waartydens sy opgehou het om die middels wat verwerping voorkom te gebruik. Sy het dié middels sedert 2011 gebruik.
Die Amerikaanse weermag het die eksperiment geborg in die hoop dat daar oplossings kan uitkom vir geskende soldate.
Volgens Pomahac het dokters besluit om Nash nie verder aan die eksperiment te laat deelneem nie. Sy het weer haar gewone medikasie begin gebruik.
Sy sal binne 'n dag of twee uit die hospitaal ontslaan word.
"Ek is bly ek kon aan die eksperiment deelneem en 'n bydrae lewer. Ek sou dit weer doen, as ek kon. Die mans en vroue wat ons land dien, is die ware helde," het Nash gesê. – AP